ΜΟΥΣΙΚΟ ΣΧΟΛΕΙΟ ΑΜΦΙΣΣΑΣ
Η ΚΥΛΙΚΑ ΤΟΥ ΑΠΟΛΛΩΝΑ

Σενάριο

ΣΚΗΝΗ 1
Η Κορωνίδα μιλάει στον πατέρα της για τον Ίσχη. Σε μια γωνιά της σκηνής στέκεται ένα κοράκι με κάτασπρα φτερά και κρυφακούει

ΚΟΡΩΝΙΔΑ: Πατέρα μου, ονομαστέ και δίκαιε Φλεγύα βασιλιά των Λαπιθών στην ξακουστή Θεσσαλία, ξέρω ότι μπορεί να θυμώσεις αλλά πρέπει να σου πω κάτι…

ΦΛΕΓΥΑΣ: Αν είναι να θυμώσω άστο καλύτερα Κορωνίδα μου, γιατί σήμερα δεν ξύπνησα καλά και δεν έχω όρεξη για δυσάρεστες συζητήσεις.

ΚΟΡΩΝΙΔΑ: Μα, δεν μπορεί να περιμένει. Είναι κάπως επείγον!

ΦΛΕΓΥΑΣ : Εντάξει, λέγε. Μια ψυχή που είναι να βγει, ας βγει!

ΚΟΡΩΝΙΔΑ: Πατέρα, αγάπώ τον Ίσχυ!!

ΦΛΕΓΥΑΣ: Τι; Άκουσα καλά; Τον Ίσχυ, τον γιο του Ελάτου;

ΚΟΡΩΝΙΔΑ: Ναι πατέρα, αυτόν! Και αποφασίσαμε να παντρευτούμε, με αγάπάει κι αυτός, παράφορα όπως εγώ!

ΦΛΕΓΥΑΣ: Τρελάθηκες παιδί μου; Τι είναι αυτά που λες; Ξεχνάς σε ποια εποχή ζούμε;

ΚΟΡΩΝΙΔΑ: Τι εννοείς πατέρα;

ΦΛΕΓΥΑΣ: Στην εποχή μας δεν αποφασίζουν οι γυναίκες ποιον θα παντρευτούν. Αυτές τις αποφάσεις τις παίρνουν οι άντρες! Κι εγώ σε προόριζα για άλλον…καλυτερο γαμπρό!

ΚΟΡΩΝΙΔΑ: Αυτά μου έλεγε και ο Απόλλωνας, όταν συναντηθήκαμε.

ΦΛΕΓΥΑΣ: Ο…ποιος;!

ΚΟΡΩΝΙΔΑ: Ο Απόλλωνας, ναι καλά άκουσες. Είχε έρθει εδώ στην περιοχή μας, με είδε και μαγεύτηκε! Νόμιζε ότι επειδή είναι θεός θα πέσω στην αγκαλιά του με τη μία. Όταν του είπα ότι δεν μου αρέσει καθόλου, του κόπηκε η μιλιά! Πέντε ολόκληρα λεπτά έκανε να μιλήσει!

ΦΛΕΓΥΑΣ: Τι είναι αυτά που ακούω θεέ μου;! Μη με γελούν τα αυτιά μου;

ΚΟΡΩΝΙΔΑ: Πατέρα, αλήθεια σου λέω δεν μου άρεσε καθόλου! Μπορεί να είναι ακτινοβόλος και όμορφος με σγουρά ξανθά μαλλιά και γαλανά μάτια, αλλά πραγματικά δεν είναι καθόλου του γούστου μου. Μου φάνηκε και λίγο δήθεν, να σου πως την αλήθεια!

ΦΛΕΓΥΑΣ: Πώς μιλάς έτσι κορίτσι μου; Δεν φοβάσαι τους Ολύμπιους Θεούς;

ΚΟΡΩΝΙΔΑ: Δεν φοβάμαι κανέναν! Του το είπα ξεκάθαρα. Απόλλωνα του λέω, ξέρω πως έχεις πολλές κατακτήσεις, πως οι γυναίκες δεν σου αντιστέκονται. Έχω ακούσει για τις νύμφες που κυνηγάς συνεχώς, για την Κυρίνη, για την Θάλεια. Εγώ όμως δεν σε θέλω, πάρτο απόφαση.

ΦΛΕΓΥΑΣ (*ξεροκαταπίνει*) Είπες τέτοια λόγια στον Θεό; Και ζεις ακόμα;

ΚΟΡΩΝΙΔΑ: Ζω, βλέπεις με ερωτεύτηκε με πάθος και δεν θέλησε να με βλάψει! Αλλά… επειδή είναι κακομαθημένος, εγωιστής και βίαιος και δεν καταλαβαίνει από όχι, πατέρα λυπάμαι που θα στο πω, αλλά….με άφησε έγκυο!

ΦΛΕΓΥΑΣ: Τι συμφορά είναι αυτή που μας βρήκε! Ποια σπηλιά να βρω να πάω να κρυφτώ ο κακομοίρης;

ΚΟΡΩΝΙΔΑ: Σταμάτα πια, μην φέρνεις την καταστροφή! Τώρα γύρισε στους Δελφούς, έχει πολλή δουλειά με τους χρησμούς , γλιτώσαμε από αυτόν! Κι εγώ τα είπα όλα στον Ίσχυ. Θύμωσε κάπως στην αρχή, αλλά τελικά είπε πως με αγαπάει πολύ και θα το ξεπεράσει! Θα παντρευτούμε και μεγαλώσουμε μαζί το παιδί που θα γεννήσω…

ΦΛΕΓΥΑΣ: Και αν το μάθει ο θεός; Τι θα συμβεί τότε; Αυτό δεν το σκέφτηκες;

ΚΟΡΩΝΙΔΑ: Πώς να το μάθει βρε πατέρα; Ξέρεις πού είναι οι Δελφοί;

ΦΛΕΓΥΑΣ: Μα οι θεοί ξέρουν τα πάντα κόρη μου…Δεν έχω καλό προαίσθημα!

ΚΟΡΩΝΙΔΑ: Ο Απόλλωνας είναι άστατος, σίγουρα θα με έχει ξεχάσει τώρα. Εξάλλου, δεν είναι θεός για σπίτι! Μαζί με τον Ερμή είναι οι μόνοι θεοί που δεν έχουν παντρευτεί! Τι σου λέει αυτό;

ΦΛΕΓΥΑΣ: Σαν τι να μου πει δηλαδή;

ΚΟΡΩΝΙΔΑ: Ότι δεν κάνει για μένα πατέρα, εγώ θέλω αποκλειστικότητα στη σχέση μου!

ΦΛΕΓΥΑΣ: Τι να σου πω, παιδί μου! Ο Δίας να βάλει το χέρι του!

*Ο Φλεγύας και η Κορωνίδα παγώνουν. Το κοράκι έρχεται μπροστά και μιλάει στο κοινό*

ΚΟΡΑΚΙ: Τι ήταν αυτά που άκουσα; Η Κορωνίδα ερωτευμένη με τον Ίσχυ; Πώς το λένε τώρα αυτό στον Απόλλωνα;…(*παύση*)

Η Κορωνίδα δεν είχε δίκιο.Ο Απόλλωνας μπορεί να έχει πολλές κατακτήσεις αλλά είναι ζηλόφθονος και δεν θέλει να του παίρνει κανένας τις αγαπημένες του. Γι αυτό με άφησε εδώ, ακοίμητο φρουρό να φυλάω την Κορωνίδα, και τώρα…πρέπει να τον ειδοποιήσω!

*(περπατάει πέρα δώθε)*

Μπορεί να είναι θεός της λογικής, του μέτρου και της αρμονίας αλλά όταν θυμώνει …δεν ξέρει τι κάνει! Τρέμω να του το πω. Φοβάμαι ότι θα την πληρώσω εγώ στο τέλος!

*(περπατάει πέρα δώθε)*

Από την άλλη πάλι, τι να κάνω; Να κρυφτώ δεν μπορώ, όπου κι αν πάω θα με βρει…Ας πάω, λοιπόν, πετώντας μέχρι τους Δελφούς και ο θεός βοηθός!

ΣΚΗΝΗ 2

*Ο Απόλλωνας παίζει κιθάρα και μπαίνει με φόρα το κοράκι*

ΚΟΡΑΚΙ: καλημέρα, μεγάλε θεέ Απόλλωνα, δεύτερε σε σπουδαιότητα θεέ του Ολύμπου μετά τον Δία! Ο ταπεινός δούλος σου, πιστός και ταγμένος στις υπηρεσίες σου εγώ το κάτασπρο κοράκι, σε χαιρετώ!

ΑΠΟΛΛΩΝΑΣ: Κάτασπρο και φλύαρο! Με ζάλισες ακόμη δεν ήρθες. Και με διέκοψες κιόλας. Προσπαθούσα να συνθέσω ένα άσμα για την νέα μου αγάπη, την Κυρήνη.Ορίστε, ξέχασα την πρώτη συγχορδία…..Ντο ήταν ή φα; Τέλος πάντων, θα το βρω μετά. Λέγε, τι σε φέρνει εδώ;

ΚΟΡΑΚΙ: Απόλλωνα, βλέπω ότι είσαι σε καλό μουντ. Μήπως να το αφήσουμε για μια άλλη φορά το νέο που σου φέρνω; Εξάλλου από ό,τι ακούω στην καρδιά σου είναι πια η Κυρήνη. Τι σε νοιάζει τώρα εσένα για εκείνη την ασχημομούρα την Κορωνίδα;

ΑΠΟΛΛΩΝΑΣ: Κορωνίδα; Ποια Κορωνίδα;(*σκέφτεται*)….Την κόρη του Φλεγύα, λες που γνώρισα όταν πήγα στη Θεσσαλική γη; Αυτή που σε έβαλα να προσέχεις; Τι έγινε με αυτή;

ΚΟΡΑΚΙ (*στο κοινό*) Πώς το ξεφουρνίζουν τώρα; (*στον Απόλλωνα*) Εεε, Απόλλωνα είσαι θεός της λογικής, του μέτρου και της αρμονίας! Να το θυμάσαι αυτό τώρα που θα ακούσεις τα νέα της κόρης του Φλεγύα!

ΑΠΟΛΛΩΝΑΣ (*σηκώνεται όρθιος*) Μίλα!

*Το κοράκι μαζέυεται σε μια γωνίτσα*

ΚΟΡΑΚΙ: (*με τη μία*) Η Κορωνίδα ερωτεύτηκε τον Ίσχυ και ετοιμάζονται να παντρευτούν!

ΑΠΟΛΛΩΝΑΣ: Τι; Τον Ίσχυ; Θνητό γιο θνητού ανθρώπου; Πώς τόλμησε να το κάνει αυτό;

ΚΟΡΑΚΙ: Είναι χαζοβιόλα θεέ μου. Κουκούτσι μυαλό, δεν εξηγείται αλλιώς ! Μα να την θέλεις εσύ, κοτζάμ θεός, δεύτερος σε σπουδαιότητα μετά τον Δία στον Όλυμπο και αυτή να γυρίσει να κοιτάξει αυτόν τον ασχημομούρη τον Ίσχυ έναν ασήμαντο θνητό;

ΑΠΟΛΛΩΝΑΣ: (*Μόνος του*) Ώστε έτσι λοιπόν; Με τον Ίσχυ: Ενώ κυοφορεί το δικό μου παιδί! Αυτό δεν θα το ανεχτώ. Την Άρτεμη, πρέπει να βρω την Άρτεμη, να μιλήσουμε, να μου πει τι να κάνω. Η δίδυμη αδερφή μου πάντα με συμβουλεύει σωστά!

ΚΟΡΑΚΙ: (*στο κοινό*) Εγώ νομίζω πως την γλίτωσα! Ας φύγω σιγά σιγά χωρίς να με καταλάβει!

*(προχωράει στις μύτες των ποδιών και φεύγει, ο Απόλλωνας γυρνάει ξαφνικά και βλέπει το κοράκι)*

ΑΠΟΛΛΩΝΑΣ: Επ! Πού πας εσύ;

ΚΟΡΑΚΙ: Έχω μια δουλίτσα….λέω να πηγαίνω σιγά σιγά!

ΑΠΟΛΛΩΝΑΣ: Και θα φύγεις χωρίς το δωράκι σου;

ΚΟΡΑΚΙ (*χαίρεται*) Δωράκι; Θα μου κάνεις δωράκι μεγάλε θεέ Απόλλωνα δεύτερε σε σπουδαιότητα στον Όλυμπο μετά τον Δία

ΑΠΟΛΛΩΝΑΣ: Μα ναι…για τα καλά νέα που μου έφερες!

ΚΟΡΑΚΙ: Τι να πω…εσύ ξέρεις μεγάλε Απόλλων δεύτερε σε σπουδαιότητα θεέ μετά τον Δία!

ΑΠΟΛΛΩΝΑΣ: (*στο κοινό*) Αυτό το δεύτερε σε σπουδαιότητα θεέ έχει αρχίσει να με εκνευρίζει! (*στο κοράκι*) Ορίστε το δωράκι σου! Να με συγχωρείς που δεν πρόλαβα να το τυλίξω!

*Ο Απόλλωνας κουνάει το χέρι του καταπάνω στο κοράκι ακούγεται ένας τρομερός θόρυβος, σβήνουν τα φώτα και όταν ξανανοίγουν το κοράκι είναι μαύρο*

ΑΠΟΛΛΩΝΑΣ: Αυτό για να μάθεις να φέρνεις άσχημα νέα στον δεύτερο σε σπουδαιότητα θεό του Ολύμπου μετά τον Δία! Άχρηστη! Αντί να προσέχεις την Κορωνίδα έψαχνες να ζευγαρώσεις εκεί στους ουρανούς της Θεσσαλίας! Έπρεπε να βγάλεις με το ράμφος σου τα μάτια αυτού του Ίσχυ, να δούμε μετά αν θα τον ήθελε η Κορωνίδα. Να δούμε τώρα ποιος θα σε θέλει κι εσένα, έτσι που είσαι κατάμαυρη!

*Ο Απόλλωνας φεύγει βιαστικά*

ΚΟΡΑΚΙ (*κοιτάζεται από την κορυφή ως τα νύχια, γυρίζει στο κοινό*) με έκανε…μαύρη! Ένα καθρέφτη γρήγορα, να κοιταχτώ! Εσείς τι λέτε; Μου πάει αυτό το νέο λουκ; Ο Απόλλωνας το έκανε, βέβαια, για να με τιμωρήσει, αλλά εγώ έρχομαι να ρωτήσω το εξής: Είναι τόσο κακό δηλαδή να είσαι μαύρος; Black is beautiful δεν λένε; Δεν τα αντέχω πια αυτά τα στερεότυπα! Το μαύρο με κόβει, και πιστεύω πως μου πάει κιόλας! Άστον να πιστεύει πως με τιμώρησε! Εγώ μην σας πω ότι χαίρομαι κιόλας!

ΤΡΑΓΟΥΔΙ ΡΑΠ

Ο Απόλλωνας πιστεύει πως με έχει τιμωρήσει, επειδή ενώ ήμουν άσπρο με έχει πια στα μαύρα ντύσει.

Μα εγώ όσο κοιτιέμαι τόσο λέω στον εαυτό μου, τώρα είσαι πιο στυλάτο και πιο όμορφο μωρό μου!

Το μαύρο είναι ωραίο, το μαύρο είναι ωραίο το μαύρο είναι ωραίο το κατάλαβα σου λέω!

Το μαύρο είναι ωραίο, το μαύρο είναι ωραίο, το μαύρο είναι ωραίο, το κατάλαβες σου λέω;

Προηγουμένως ήμουν άσπρο και γυρνούσα φοβισμένο, πρόσεχα πολύ μην πέσω και λερώσω το καημένο

Βλέπεις όταν είσαι άσπρος εύκολο είναι να μαυρίσεις, απ τις λάσπες, απ΄ το χώμα δύσκολο να καθαρίσεις

Ενώ τώρα που είμαι μαύρο τίποτα πια δε φοβάμαι, και στα χώματα κυλιέμαι και στις λάσπες θα κοιμάμαι!

Νιώθω μια ελευθερία, μια απέραντη γαλήνη, όπου θέλω πια πηγαίνω και κανένας δεν με κρίνει!

ΤΟ μαύρο είναι ωραίο, κλπ

Με τα μαύρα τα φτερά μου θα πετάω στο σκοτάδι και κανείς δεν θα με βλέπει μες το σκοτεινό λιβάδι

Εύκολο θα είναι έτσι να αποφεύγω τον εχθρό μου, και τους ενοχλητικούς, τους φίλους που μου τρων το φαγητό μου

Σαν αόρατος θα είμαι μες στα μαύρα τα σκοτάδια, και θα τρώω όσο θέλω τα αξημέρωτα τα βράδια

Πιο επίσημος θα είμαι, και για γάμους και κηδείες, και λιγότερο θα μπλέκω σε καυγά και φασαρίες

Το μαύρο είναι ωραίο κλπ

ΣΚΗΝΗ 3

*Ο Απόλλωνας σώζει το παιδί της Κορωνίδας*

ΑΠΟΛΛΩΝΑΣ: Άρτεμη, η Κορωνίδα με απάτησε! Το διανοείσαι; Εμένα! Τον δεύτερο σε σπουδαιότητα θεό του Ολύμπου μετά τον Δία!

ΑΡΤΕΜΗ: Τι σε έχει πιάσει και λες συνέχεια ότι είσαι ο δεύτερος σε σπουδαιότητα θεός του Ολύμπου μετά τον Δία; Δεν σε είχα για τόσο κομπλεξικό!

ΑΠΟΛΛΩΝΑΣ: Με κόλλησε αυτή η τρισκατάρατη κουρούνα! Μου το έλεγε συνέχεια για να με εξευμενίσει αλλά δεν γλίτωσε, την τιμώρησα σκληρά, την έκανα μαύρη!

ΑΡΤΕΜΗ: Μαύρη στο ξύλο;

ΑΠΟΛΛΩΝΑΣ: Όχι, μαύρη στην κυριολεξία! Και από δω και μπρος όλα τα κοράκια της γης θα είναι κατάμαυρα!

ΑΡΤΕΜΗ: Καλά της έκανες. Μπράβο! Κι εγώ μόλις μου είπες τι έγινε έτρεξα με τα βέλη μου και σκότωσα την Κορωνίδα! Πάει αυτή! Ετοιμάζονται τώρα να την κάψουν! Να μάθει να προτιμάει ένα θνητό από τον αδερφό μου, τον μεγάλο θεό Απόλλωνα, τον δεύτερο σε σπουδαιότητα θεό μετά τον Δία!

ΑΠΟΛΛΩΝΑΣ: Την σκότωσες; Μα…η Κορωνίδα ήταν έγκυος!

ΑΡΤΕΜΗ: Έγκυος; Αυτό δεν το ήξερα! Και λοιπόν, για τον σπόρο ενός θνητού θα λυπηθούμε τώρα;

ΑΠΟΛΛΩΝΑΣ: Μα ήταν δικό μου το παιδί αδερφή μου!

ΑΡΤΕΜΗ: Τότε αλλάζει το πράγμα! Αυτό το μωρό πρέπει να σωθεί από την πυρά και να γεννηθεί!

ΑΠΟΛΛΩΝΑΣ Και τι θα κάνω ο καημένος; Πες μου! Ξέρεις ότι δεν μου κατεβαίνουν ιδέες όταν αγχώνομαι….

ΑΡΤΕΜΗ: Θυμάμαι τώρα πως αυτό έχει ξανασυμβεί! Άκου! Όταν η Ήρα έμαθε ότι ο Δίας ήταν κρυφά παντρεμένος με τη Σεμέλη, οργίστηκε και έβαλε σκοπό να την σκοτώσει. Μία μέρα εμφανίστηκε σε αυτήν με τη μορφή της παραμάνας της και με ύπουλο τρόπο την συμβούλεψε να ζητήσει από τον Δία να εμφανιστεί μπροστά της με τη θεϊκή του μορφή, όπως εμφανίζεται στην Ήρα. Όταν η Σεμέλη του το ζήτησε, αυτός απερίσκεπτα θέλοντας να ικανοποιήσει την επιθυμία της, εμφανίστηκε ως θεός, προκαλώντας εκτυφλωτικό φως και κεραυνούς, που την σκότωσαν ενώ το παλάτι του πατέρα της τυλίχτηκε στις φλόγες. Ο Δίας τότε, για να σώσει το αγέννητο παιδί του, άρπαξε το μωρό από την κοιλιά της προσέχοντας να μην τον δει η Ήρα και τον έραψε στον μηρό του, για να τρέφεται από το αίμα του, ώσπου να γεννηθεί.

ΑΠΟΛΛΩΝΑΣ: Φοβερή ιστορία! Και ποιο ήταν αυτό το μωρό;

ΑΡΤΕΜΗ: Μα τίποτα δεν ξέρεις πια αστοιχείωτε; Ο Διόνυσος!

ΑΠΟΛΛΩΝΑΣ: Α, έτσι γεννήθηκε και μου έκανε τον καμπόσο! Όταν συναντηθούμε θα τον αποκαλέσω «μηρογέννητο!» και θα τον κάνω μπαρούτι! (*γελάει*) Ωραίο λογοπαίγνιο, ε;

ΑΡΤΕΜΗ: Λιγάκι κρύο, αλλά ποτέ δεν ήταν το χιούμορ το δυνατό σου σημείο! Σταμάτα, λοιπόν, να κάνεις τον έξυπνο και τρέχα να σώσεις το παιδί σου!

ΑΠΟΛΛΩΝΑΣ: Τρέχω….ποιος ξέρει ποιος θεός βρίσκεται στα σπλάχνα της άτυχης Κορωνίδας….

ΤΡΑΓΟΥΔΙ

ΣΚΗΝΗ 3

Ο Απόλλωνας σώζει τον Ασκληπιό και ο Φλεγύας ορκίζεται να τον εκδικηθεί.

ΑΠΟΛΛΩΝΑΣ: (*με ένα μωρό την αγκαλιά*) ουφ, ευτυχώς πρόλαβα! Παιδί μου, σε έσωσα από βέβαιο θάνατο!

ΑΔΗΣ: (*μπαίνει μέσα μουτρωμένος)* Καλά μου είπαν πως θα σε βρω εδώ! Δεν μου λες; Εμένα με ρώτησες;

ΑΠΟΛΛΩΝΑΣ: Άδη, τι ζητάς εσύ εδώ; Το βασίλειό σου είναι στον Κάτω Κόσμο!

ΑΔΗΣ: Το γνωρίζω καλά, αλλά έμαθα ότι κάποιος ενοχλητικός θεός μπλέκεται στις δουλειές μου και ήρθα να τα πούμε ένα χεράκι!

ΑΠΟΛΛΩΝΑΣ: Τι εννοείς; Μίλα καθαρά!

ΑΔΗΣ: Περιμέναμε δύο παραλαβές σήμερα το πρωί, αλλά ήρθε μόνο η Κορωνίδα και όταν ρώτησα πού είναι το αγέννητο παιδί της με πληροφόρησαν ότι το άρπαξες από τα σπλάχνα της πριν προλάβει να πεθάνει!

ΑΠΟΛΛΩΝΑΣ: Και λοιπόν; Σου στέρησα την πελατεία; Τόσοι και τόσοι κατεβαίνουν στον Άδη κάθε μέρα! Ένα αγέννητο μωράκι θα σας λείψει;

ΑΔΗΣ: Δεν είναι όποιο κι όποιο μωρό. Ξέρεις ποιον έσωσες;

ΑΠΟΛΛΩΝΑΣ: Όχι, πες μου εσύ!

ΑΔΗΣ: Είναι ο Ασκληπιός, ο θεός της Ιατρικής που θα θεραπεύει τους ανθρώπους, θα τους γλιτώνει από τις αρρώστιες και θα παρατείνει έτσι τη ζωή τους! Καταλαβαίνεις τώρα πόση ζημιά μου έχεις κάνει;

ΑΠΟΛΛΩΝΑΣ: Γιατί στεναχωριέσαι αδερφέ μου! Οι άνθρωποι πολλαπλασιάζονται σαν τα μυρμήγκια. Κι όσους κι αν σώσει ο γιος μου πάντα θα υπάρχουν αρκετοί για σένα! Δεν σε υπηρετούν μονάχα οι αρρώστιες. Πόλεμοι, σεισμοί, κατακλυσμοί, ναυάγια κόσμος με το τσουβάλι! Να με ευχαριστείς πρέπει που ο γιος μου θα σώζει μερικούς και θα μπορείς κι εσύ να ξεκουράζεσαι λιγάκι κάθε μέρα!

ΑΔΗΣ: Σαν να έχεις δίκιο….Σε ευχαριστώ λοιπόν που τον έσωσες!

ΦΛΕΓΥΑΣ: (*μπαίνει πολύ θυμωμένος*) Εσένα να δω ποιος θα σε σώσει;!

ΑΠΟΛΛΩΝΑΣ: πώς τολμάς και μου μιλάς έτσι θνητέ; Θες να σε εξαφανίσω;

ΦΛΕΓΥΑΣ: Πρόσφατα έμαθα πως με πιστεύουν για γιο του Άρη, του θεού του πολέμου. Κι έτσι κατάλαβα πώς το παιδί μου η αγαπημένη μου Κορωνίδα ήταν τόσο θαρραλέα και τα έβαλε μαζί σου πανάθλιε Απόλλωνα. Κι εσύ, ενώ επέβαλες σε αυτή τη θέλησή σου χωρίς τη συγκατάθεσή της, τώρα την σκότωσες γιατί τόλμησε να προτιμήσει τον Ίσχυ από εσένα! Καταραμένος να ‘σαι! Να ξέρεις ότι από σήμερα θα είμαι ορκισμένος εχθρός σου! Κι αν βρεις καμιά μέρα το ιερό σου εκεί στους Δελφούς καμένο, θυμήσου τον Φλεγύα και την κόρη του την Κορωνίδα.

ΑΠΟΛΛΩΝΑΣ: ΜΕ απειλείς;

ΦΛΕΓΥΑΣ: Πάρτο όπως θες.

ΑΔΗΣ: Φλεγύα, καταλαβαίνω τη θλίψη σου. Την κόρη σου έχασες, είναι φυσικό να στεναχωριέσαι. Αλλά να ξέρεις πως αν πυρπολήσεις όπως λες το ιερό του Απόλλωνα στους Δελφούς, οι θεοί δεν θα σε αφήσουν ατιμώρητο. Όταν πεθάνεις και έρθεις στο βασίλειό μου δεν θα ησυχάσεις αλλά ένας βράχος θα κρέμεται από πάνω σου απειλητικά για όλη την υπόλοιπη ζωή σου.

ΦΛΕΓΥΑΣ: Νομίζεις πως θα με τρομάξεις; Κουράστηκαν πια οι άνθρωποι να δέχονται αδιαμαρτύρητα τη βία που ασκείτε πάνω τους. Φτάνει! Για τον χαμό της κόρης μου θα πάρω εκδίκηση και ας βάλετε χίλιους βράχους πάνω από το κεφάλι μου όταν πεθάνω! Φύγετε από δω! Είστε ανεπιθύμητοι στη Θεσσαλία! (*Ο Φλεγύας πέφτει στα γόνατα και κλαίει)*

*Οι θεοί φεύγουν*

ΣΚΗΝΗ 4 *(έρχεται πετώντας το κοράκι)*

 ΚΟΡΑΚΙ: (*στο κοινό*) Πόσο λυπήθηκα την δύσμοιρη την Κορωνίδα που έπαψε να βλέπει το φως του ήλιου χωρίς σε τίποτα να έχει φταίξει παρά μόνο ότι αγάπησε!

Και τον καημένο τον Φλεγύα που στερήθηκε το σπλάχνο του μόνο και μόνο επειδή ένας ζηλόφθονος θεός θέλησε τον χαμό του!

Και τον Ασκληπιό, που ενώ γεννήθηκε για να κάνει καλό στους ανθρώπους, ξεκινάει τόσο άσχημα τη ζωή του, χωρίς την τρυφερή αγκαλιά της μητέρας του και με πατέρα αυτόν τον κακομαθημένο, ζηλιάρη και εκδικητικό Απόλλωνα που σκέφτεται μόνο τον εαυτό του!

Αλλά…πρέπει να παραδεχτείτε ότι βγήκε και κάτι καλό από όλη αυτή την ιστορία! (*ποζάρει)*

ΤΡΑΓΟΥΔΙ

*Αυλαία*